Document ID: 31993R1814

ΚΑΝΟΝΙΣΜΟΣ (ΕΟΚ) αριθ. 1814/93 ΤΗΣ ΕΠΙΤΡΟΠΗΣ της 7ης Ιουλίου 1993 για τροποποίηση του κανονισμού (ΕΟΚ) αριθ. 3061/84, για τις λεπτομέριες εφαρμογής του καθεστώτος ενισχύσεως στην παραγωγή ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2046/92 (2), και ιδίως το άρθρο 12 παράγραφος 4,
Εκτιμώντας:
ότι ο κανονισμός (ΕΟΚ) αριθ. 3061/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1527/92 (4), έχει καθορίσει την 15η Ιουνίου ως ημερομηνία λήξεως της προθεσμίας υποβολής των αιτήσεων ενισχύσεως από τους ελαιοκαλλιεργητές και την 15η Ιουλίου ως ημερομηνία λήξεως της προθεσμίας υποβολής των αιτήσεων από τις οργανώσεις των παραγωγών ή τις ενώσεις τους- ότι η αθέτηση των ημερομηνιών αυτών συνεπάγεται την ολική απώλεια της ενίσχυσης-
ότι είναι σκόπιμο, λαμβάνοντας υπόψη τις απαιτήσεις της αρχής της αναλογικότητας και μεριμνώντας για την ορθή λειτουργία της χορηγήσεως της εν λόγω ενισχύσεως, να περιορισθούν οι επιπτώσεις σε περίπτωση μικρής υπερβάσεως της προθεσμίας υποβολής των αιτήσεων ενισχύσεως-
ότι πρέπει να μειωθούν οι προθεσμίες πληρωμής για τις αιτήσεις ενισχύσεως που υποβάλλονται καθυστερημένα, μεριμνώντας για την καλή χρηματική διαχείριση του καθεστώτος, προκειμένου να καταστεί δυνατόν να λαμβάνονται το τρέχον οικονομικό έτος οι σχετικές πληρωμές-
ότι τα μέτρα που προβλέπονται στον παρόντα κανονισμό πρέπει να παράσχουν τα αποτελέσματά τους από την τρέχουσα περίοδο εμπορίας-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3061/84 τροποποιείται ως εξής:
1. Το άρθρο 5 παράγραφοι 3 και 4 αντικαθίστανται από το ακόλουθο κείμενο:
"3. Οι αιτήσεις ενισχύσεως υποβάλλονται από τους ελαιοκαλλιεργητές, το αργότερο στις 15 Ιουνίου κάθε περιόδου εμπορίας:
- στην οργάνωση των παραγωγών, στην περίπτωση ελαιοκαλλιεργητών που αποτελούν μέλη οργανώσεως παραγωγών,
- στις αρμόδιες αρχές του ενδιαφερόμενου κράτους μέλους, στην περίπτωση ελαιοκαλλιεργητών οι οποίοι δεν είναι μέλη οργανώσεως παραγωγών.
Εκτός από περίπτωση ανωτέρας βίας, σε περίπτωση εκπρόθεσμης υποβολής μιας αιτήσεως, το ποσό της ενισχύσεως το οποίο δικαιούνται οι ελαιοκαλλιεργητές σε περίπτωση έγκαιρης καταθέσεως μειώνεται κατά 1 % ανά εργάσιμη ημέρα. Σε περίπτωση καθυστέρησης που υπερβαίνει τις 20 ημέρες, η αίτηση απορρίπτεται.
4. Οι οργανώσεις παραγωγών ή, κατά περίπτωση, οι ενώσεις τους, υποβάλλουν τις αιτήσεις τις σχετικές με την ενίσχυση για την τρέχουσα περίοδο εμπορίας το αργότερο στις 15 Ιουλίου κάθε περιόδου. Εντούτοις, οι αιτήσεις ενισχύσεως που υποβάλλονται εκπροθέσμως από τους ελαιοκαλλιεργητές μπορούν να προσκομιστούν από την οργάνωση ή την ένωσή τους το αργότερο στις 31 Ιουλίου κάθε περιόδου εμπορίας."
2. Στο άρθρο 12β παράγραφος 1, προστίθεται το ακόλουθο εδάφιο:
"Εντούτοις, για τις αιτήσεις ενισχύσεως που υποβάλλονται εκπροθέσμως από τους ελαιοκαλλιεργητές, η προθεσμία των 90 ημερών μειώνεται σε 85 ημέρες."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Ιουνίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Ιουλίου 1993.

Labels: 17
19
5